སྤྱིར་སྙན་ངག་ཅེས་པའི་རྩོམ་རིག་འདི་ཉིད་ལ་ངོས་བཟུང་ཚུལ་ལ་སྒྲ་ཡངས་དོག་ཅི་རིགས་པ་ཞིག་ཡོད་ན་ཡང་།སྐབས་འདི་ནས་མེ་ཏོག་ལྟ་བུའི་སྙན་ངག་ནི་ཅུང་ཟད་སྒྲ་དོག་པའི་དབང་དུ་བྱས་ནས་བཤད་ཡོད་པ་ཡིན།དེ་ཡང་ང་ཚོ་བོད་ཀྱི་སྙན་ངག་པ་ཆེན་པོ་ཀུན་མཁྱེན་ཀློང་ཆེན་པས།དམ་པ་སྔ་མ་རྣམས་འདས་ཤིང་།།བློ་གསལ་བུང་བ་སྤྲིན་བཞིན་འཐོར།།བདག་ཀྱང་མེད་པར་གྱུར་པ་ན།།ཡུལ་འདིར་སྙན་ངག་རྒྱ་མཚོ་ནུབ།།ཅེས་ཁོང་འདས་རྗེས་སུ་བོད་འདིར་སྙན་ངག་གི་རྒྱ་མཚོ་ནུབ་པར་འགྱུར་བར་གསུངས་པ་དང་།རྗེ་ཙོང་ཁ་པ་བློ་བཟང་གྲགས་པས་ཀྱང་།རིགས་ལམ་ཕྲ་མོ་ཕྱེད་པའི་རྣམ་དཔྱོད་དང༌།།གཞུང་ལུགས་གདམས་པར་ཤར་བའི་ཉམས་ལེན་དང༌།།ཚིག་སྦྱོར་ཚུལ་ལ་མཁས་པའི་ངག་གི་དཔལ།།ས་སྟེང་འདི་ན་རིན་ཆེན་རྣམ་གསུམ་སྣང༌།།ཞེས་ས་སྟེང་གི་རིན་པོ་ཆེ་གསུམ་ཡོད་ན་གཅིག་ནི་སྙན་ངག་ཡིན་ནོ་གསུངས་པ་སོགས་ལ་བལྟས་ན།རིག་པའི་གཞུང་ལུགས་འདི་ཉིད་ནི་སྟབས་བདེ་ལས་སླ་ཅན་ཞིག་མ་ཡིན་པར།རང་བྱུང་དང་ཚེ་སྲོག་ལ་བཟུང་བའི་བརྩེ་བ་ཟབ་མོ་ཞིག་དང་།བློ་གྲོས་ཀྱི་སྨིན་ཚད་མཐོན་པོ་ཞིག་གི་ཀློང་ནས་བྱུང་བའི་སྒྱུ་རྩལ་གྱི་ངག་སྦྱོར་དབྱངས་འགྲོས་དང་ལྡན་པ་ཞིག་ལསྙན་ངགཅེས་བཏགས་ཡོད་པར་མཐོང་ངོ་།།